b'\n_START_ARTICLE_\nAmerican Forces Network\n_START_PARAGRAPH_\nAmerican Forces Network (AFN) on Yhdysvaltain asevoimien radio- ja televisioyhti\xc3\xb6n United States Armed Forces Radio and Television Service (AFRTS) luoma br\xc3\xa4ndi yhti\xc3\xb6n maailmanlaajuiselle yleisradiotoiminnalle. Sen entinen nimi oli Armed Forces Network._NEWLINE_AFN toimii Yhdysvaltain puolustusministeri\xc3\xb6n alaisuudessa ja sen toimintaa ohjaa OASD-PA (Assistant Secretary of Defense for Public Affairs). K\xc3\xa4yt\xc3\xa4nn\xc3\xb6ss\xc3\xa4 AFN:\xc3\xa4\xc3\xa4 py\xc3\xb6ritt\xc3\xa4\xc3\xa4 armeijan henkil\xc3\xb6st\xc3\xb6, joskin siviilej\xc3\xa4 on joissakin teknisiss\xc3\xa4 ja tuotannollisissa teht\xc3\xa4viss\xc3\xa4. Vuodesta 1991 alkaen koko henkil\xc3\xb6kunta on koulutettu Marylandissa sijaitsevassa Defense Information Schoolissa. AFN:n johtajana toimi Allison Barber 20. lokakuuta 2008 saakka._NEWLINE_AFN:n toiminta alkoi vuonna 1942, jolloin Yhdysvaltain sotaministeri\xc3\xb6 (United States Department of War) perusti armeijan radioyhti\xc3\xb6n Armed Forces Radio Service (AFRS). Televisiotoiminta liitettiin mukaan vuonna 1954, jolloin pilottiasema Limestonessa Mainessa aloitti toimintansa._NEWLINE_Toisen maailmansodan j\xc3\xa4lkeen AFN perusti useita asemia ja l\xc3\xa4hettimi\xc3\xa4 Eurooppaan. P\xc3\xa4\xc3\xa4paino oli L\xc3\xa4nsi-Saksassa ja asemia oli my\xc3\xb6s ainakin Alankomaissa, Islannissa, Italiassa ja Kreikassa. Muissa maanosissa asemia on ollut ainakin Diego Garcian atollilla, Etel\xc3\xa4-Koreassa, Etel\xc3\xa4mantereella, Gr\xc3\xb6nlannissa, Guamilla, Iranissa \xc5\xa1aahin aikana, Japanissa, Johnstonin atollilla, Kanadassa, Kuubassa, Marshallinsaarilla, Midwaysaarilla, Puerto Ricossa, Taiwanissa, Turkissa ja Waken atollilla._NEWLINE_Oman ohjelmatuotantonsa lis\xc3\xa4ksi AFN esitt\xc3\xa4\xc3\xa4 kaupallisten verkkojen ohjelmistoja, joista mainokset on korvattu ei-kaupallisilla tiedotteilla.'